2023.3.15.
HU
Az Európai Unió Hivatalos Lapja
C 96/33
A II. világháború után tilos volt a szilva magánfeldolgozása.
A Fordonban (jelenleg Bydgoszcz egyik kerülete) található üzem lett a szilva legnagyobb átvevője, amelynek fő terméke a szilvalekvár volt.
A gyümölcstermesztés nemcsak a kedvező mikroklíma miatt vált gazdaságilag fontossá az Alsó-Visztula-völgy lakói számára, hanem a fordoni feldolgozóüzemből és a helyi éttermekből származó, szilva iránti kereslet, valamint a Visztula kereskedelmi útvonal közelsége miatt is.
A rézüstök (lengyelül: kocioł kuprowy, a latin cuprum – réz – szóból), a keverők (lengyelül: bocian) és a tűzhelyek a környező falvak tájképének állandó elemévé váltak.
Az alsó-Visztula-völgyi szilvalekvár-készítés egy, a Cornell Egyetemen írt Ph.D. disszertáció tárgya lett, amely Stirring the pot in Poland: traditional plum jam, regional identity, and rural development in the Lower Vistula Valley címen jelent meg.
A kutatási eredmények azt mutatják, hogy az Alsó-Visztula-völgy településeinek lakosai lelkesen termesztik a hagyományos növényfajtákat, és tevékenységeik hozzájárulnak a biológiai sokféleség megőrzéséhez és a földrajzi terület évszázadokon át alakult sajátos jellegének megtartásához.
Ezenkívül a bydgoszczi Kazimierz Wielki Egyetemen végzett, a gasztronómiai örökséget elemző és a turizmus fejlesztésére irányuló kutatások azt mutatták, hogy lényegében a gyümölcstermesztés terméke, a „Powidła śliwkowe z Doliny Dolnej Wisły” vált az Alsó-Visztula-völgy márkájává.
A „Powidła śliwkowe z Doliny Dolnej Wisły” előállítása a mai napig is fontos a helyi közösség számára.
Ezt támasztja alá az is, hogy a termék vásárokon és a szilvalekvár-készítés számos bemutatóján jelen van, ahol meg lehet kóstolni, és meg is lehet vásárolni.
E rendezvények közül kiemelkedik a 2001 óta Strzelce Dolnéban megrendezett Święto Śliwki (Szilvafesztivál), amely igen népszerű esemény.
A fesztivál néhány év alatt több tízezer látogatót vonzott egész Lengyelországból.
A Święto Śliwki kétnapos eseménnyé nőtte ki magát, amely kapcsán az újságírók „Lengyelország szilvafővárosaként” hivatkoznak az Alsó-Visztula-völgyre.
A helyi televíziós csatorna, a TVP Bydgoszcz és a PIK, a Polskie Radio (az állami rádiós műsorszolgáltató) helyi adója 20 éve ingyenesen népszerűsíti a rendezvényt.
A Kujávia-pomerániai Vajdaság Békebírói Hivatala a „Powidła śliwkowe z Doliny Dolnej Wisły” termékkel kapcsolatban a turistáknak szóló reklámanyagokban hivatkozik erre az eseményre.
A helyi és országos sajtóban megjelent számos cikk, a régió hagyományait leíró könyvekben szereplő hivatkozások, valamint a versenyeken nyert különböző díjak tanúsítják a „Powidła śliwkowe z Doliny Dolnej Wisły” megbecsültségét.
A „Powidła śliwkowe z Doliny Dolnej Wisły” elismert helyi márkaként szerepel a Lengyel Regionális és Helyi Termékek Tanácsának kiadványaiban.
A „Powidła śliwkowe z Doliny Dolnej Wisły” a Nasze Kulinarne Dziedzictwo (Konyhaművészeti Örökségünk) díjátadón saját kategóriájában kétszer nyerte el az első díjat.
A „Powidła śliwkowe z Doliny Dolnej Wisły” terméket – akárcsak az előállítására alkalmazott, az Alsó-Visztula-völgyben jellemző hagyományos feldolgozási módszert – évtizedek óta népszerűsítik a Natura 2000 anyagokban, valamint a Nemzeti Környezetvédelmi és Vízgazdálkodási Alap által előállított anyagokban.
A termék örökségének megőrzése érdekében a Toruńi Néprajzi Múzeum a szellemi örökség védelmének részeként összegyűjtötte az Alsó-Visztula-völgyben a szilvalekvárral és a szilvatermesztéssel kapcsolatos történelmi anyagokat, amelyeket 2020-ban a Smażenie powideł metodą tradycyjną (A hagyományos szilvalekvár-készítés) című CD-n tett közzé.
Ez a kezdeményezés egy, a néprajztudósok és a „Powidła śliwkowe z Doliny Dolnej Wisły” készítői részvételével zajló oktatási projekt, amellyel el kívánják érni a lehető legtöbb helyi lakost és iskolát – ahol a projektet a tanórákon bemutatják –, annak érdekében, hogy életben tartsák a szilvalekvár-készítés hagyományát.
Hivatkozás a termékleírás közzétételére https://www.gov.pl/web/rolnictwo/wnioski-przekazane-komisji-europejskiej